Żewġt irġiel u mara nżammu arrestati wara li ġew mixlija li attakkaw anzjan li kien f’siġġu tar-roti u serquh fir-residenza tiegħu ġewwa Birżebbuġa. Antoine Galea ta’ 42 sena miż-Zejtun, Donna Borg ta’ 25 sena, li m’għandhiex indirizz fiss u Ronald Gerada ta’ 41 sena minn Ħaż-Zabbar ġew akkużati b’serq aggravat bi vjolenza fuq anzjan ta’ 79 sena. Huma ġew mixlija wkoll li saru reċedivi u li kisru diversi digrieti tal-Qorti fejn tidħol libertà proviżorja. L-Ispettur Lydon Zammit qal lill-Maġistrat Doreen Clarke li l-Pulizija ħadet azzjoni fuq rapport anonimu li sarilha. Xi ħadd informa lill-Pulizija li anzjan kien għadu kif ġie misruq. Uffiċjali tal-Pulizija kellmu lill-vittma, li qalilhom x’kien ġara. Huwa qalilhom li beża jagħmel ir-rapport huwa stess minħabba li dawk li attakkawh jafu fejn joqgħod u kienu diġa heddewh li se jaħarqulu d-dar u jagħtuh xeba jekk kien se jagħmel rapport lill-Pulizija. Il-Prosekuzzjoni qalet li mid-dar tiegħu nsterqu madwar €700. L-Ispettur Zammit qal ukoll li minn CCTV camera li tinsab maġenb id-dar tal-vittma deheru Galea u Borg jiġru għar-residenza filwaqt li Gerada kien qed idur mal-blokk bil-karozza li ħarbu biha. L-akkużati wieġbu mhux ħatja tal-akkużi miġjubin kontrihom u għamlu talba għal libertà proviżorja bil-Prosekuzzjoni toġġezzjona u dan minħabba s-serjetà tar-reati kommessi fuq anzjan li ma jistax jiddeffendi lilu nniffsu. Aktar minn hekk l-anzjan stess għad irid jixhed. Għall-akkużat irġiel deheru l-Avukati Franco Debono u Marion Camilleri filwaqt li għal mara deher l-Avukat tal-Għajnuna Legali Martin Fenech. L-Avukat Fenech qal li Borg kemm il-darba għenet lill-vittma, u li ġara kien li nzertat kienet fil-post waqt li ġara l-każ. L-Avukat Debono ssuġerixxa li jingħataw kundizzjonijiet għall-ħelsien mill-arrest ħarxa u anke jista’ jiġi mpost ordni ta’ superviżjoni. Il-Qorti ma qablitx mat-talba minħabba l-gravità tal-każ. Il-Prosekuzzjoni tmexxiet mill-Ispetturi Fabian Fleri u Lydon Zammit. —